**Všeobecne záväzné nariadenie**

**Obce Malé Zálužie**

**č. 3/2014 zo dňa 16. 07. 2014**

o dodržiavaní čistoty a poriadku na území obce Malé Zálužie.

Miestne zastupiteľstvo obce Malé Zálužie podľa § 6 ods. 1 v súlade

s § 4 ods. 3 písm. f), g) h), n) v nadväznosti na § 3 ods. 3 písm. b), c) zákona č. 369/1990 Zb.

o obecnom zriadení v znení neskorších zmien a doplnkov,

podľa § 9 ods. 3 zákona č. 135/1961 Zb. o pozemných komunikáciách v znení neskorších predpisov sa uznieslo na tomto všeobecne záväznom nariadení:

§ 1

Úvodné ustanovenie

Toto všeobecne záväzné nariadenie (ďalej len „nariadenie“) vymedzuje základné

pojmy a upravuje práva a povinnosti právnických a fyzických osôb pri dodržiavaní

a zabezpečovaní poriadku a udržiavaní čistoty na území obce Malé Zálužie

(ďalej len „obec“).

§ 2

Základné pojmy

Pre účely tohto nariadenia sa rozumie:

1. Verejným priestranstvom sú všetky miesta, priestory a plochy, ulice, námestie, most, priechod, detské ihrisko, chodníky, cesty, verejné parkovisko , plochy verejnej zelene, ktoré slúžia verejnému užívaniu.

2. Zariadením na verejnom priestranstve sú lavičky, koše na odpadky, hracie prvky na ihriskách, mobilná zeleň, socha, pamätník, stĺpy verejného osvetlenia, zariadenia

elektrických káblových rozvodov, zastávka (ďalej len „zariadenia“).

3. Užívaním verejného priestranstva je využívanie priestorov, verejných priestranstiev

obyvateľmi obce ako aj inými osobami obvyklým spôsobom.

4. Miestom verejnosti prístupným je miesto prístupné pre verejné užívanie tretím osobám.

5. Nehnuteľnosťou sú pozemky a stavby spojené so zemou pevným základom. Spevnenými

plochami verejného priestranstva sú plochy, na ktorých je vykonávaná taká povrchová

úprava, ktorej výsledkom je najmä iný ako zemitý alebo trávnatý povrch.

6. Nakladanie s komunálnymi odpadmi, drobnými stavebnými odpadmi a elektroodpadmi

z domácnosti, najmä spôsob jeho zberu, prepravy a zneškodnenia sa riadi osobitným

predpisom. 1)

7. Čistením komunikácií sa rozumie zametanie, umývanie tlakovou vodou, odstraňovanie

buriny, lístia, blata, odpadu anorganického a organického pôvodu a iných nečistôt,

odstraňovanie snehu a poľadovice, v prípade potreby kropenie a čistenie kanalizačných

( dažďových) vpustí.

§ 3

Zodpovednosť za čistotu a poriadok

1. Za čistotu a poriadok na verejných priestranstvách a nehnuteľnostiach zodpovedá ich

vlastník, nájomca, užívateľ alebo správca bez ohľadu na to, akým spôsobom

k znečisteniu došlo a tento je povinný bezodkladne znečistenie alebo neporiadok

odstrániť.

2. Právnická osoba a fyzická osoba zodpovedá za konanie, ktorým sama spôsobí alebo

inému umožní spôsobiť znečistenie alebo iný neporiadok na verejných priestranstvách

alebo na nehnuteľnostiach, narušujúci vzhľad alebo prostredie mestskej časti.

3. Za čistotu a poriadok na verejnom priestranstve v čase konania verejného zhromaždenia

zodpovedá zvolávateľ zhromaždenia.3)

4. Usporiadateľ kultúrnych a športových podujatí na verejných priestranstvách je povinný

v priebehu konania podujatia zabezpečiť jeho priebežné čistenie a po jeho ukončení

zabezpečiť vyčistenie príslušnej časti verejného priestranstva a jeho bezprostredného

okolia, na ktorého použitie mal osobitné povolenie obce. Je povinný nahradiť

obci prípadnú škodu spôsobenú účastníkmi kultúrneho a športového podujatia

na verejnom priestranstve a zariadení nachádzajúcom sa na použitom verejnom

priestranstve.

§ 4

Dodržiavanie čistoty a poriadku na nehnuteľnostiach a v ich okolí

1. Vlastník, nájomca, užívateľ alebo správca je povinný udržiavať svoju nehnuteľnosť a jej

okolie tak, aby svojim stavom (napr. plochy znečistené odpadom anorganického

a organického pôvodu, nepokosené plochy, nevyhovujúci technický stav) nenarúšala

vzhľad a prostredie obce a neohrozovala zdravie a bezpečnosť občanov..

2. Majitelia a prevádzkovatelia stánkov, pojazdných predajní sú povinní zabezpečiť čistotu a poriadok, ak nie je určené inak, do vzdialenosti 5 m od týchto zariadení.

3. Vlastník, nájomca, užívateľ alebo správca je povinný udržiavať stanovište v čistote

a poriadku.

4. Zberné nádoby alebo kontajnery nesmú byť umiestnené na chodníku, okraji komunikácie,

ani na inom verejnom priestranstve, okrem nevyhnutne potrebného času pred ich odvozom

alebo vyprázdnením.

5. Nehnuteľnosti hraničiace s verejným priestranstvom musia byť trvale upravené

a udržiavané tak, aby ich znečistenie nebolo zanášané na verejné priestranstvo, prípadne

splavované dažďom, a aby neprekážalo chodcom pri používaní verejných priestranstiev.

§ 5

Dodržiavanie čistoty a poriadku na verejných priestranstvách

1. Každý je povinný dodržiavať čistotu a poriadok na verejných priestranstvách,

zdržať sa akéhokoľvek konania, ktorým by mohol spôsobiť porušenie verejného poriadku

a čistoty v rozpore so všeobecne záväznými právnymi predpismi a dobrými mravmi.

2. Prevádzkovatelia vozidiel sú povinní uvoľniť časť komunikácie alebo iné verejné

priestranstvo pre potreby čistenia na základe výzvy ich správcu.

3. Na verejných priestranstvách sa zakazuje:

a) odkladať, odhadzovať alebo vyhadzovať odpadky (papier, obaly, škatule, fľaše,

plechovky, ohorky od cigariet ,autobusové lístky a iné), mimo miest na to určených,

b) vysypávať a rozsypávať odpad mimo miest na to určených,

c) vylievať alebo rozlievať kvapaliny mimo miest na to určených,

d) skladovať odpad mimo miest na to určených,

e) spaľovať akýkoľvek odpad,

f) skladovať stavebný materiál bez povolenia alebo nad rámec povolenia,

g) roznášať blato a iné nečistoty na verejné priestranstvá kolesami motorových vozidiel,

h) vykonávať opravy motorových vozidiel, vypúšťať a vymieňať prevádzkové náplne

vozidla a umývať motorové vozidlá s výnimkou vysávania a čistenia interiéru,

nutného čistenia skiel, svetiel a evidenčných čísiel,

i) znečisťovať životné prostredie unikajúcimi pohonnými látkami, prevádzkovými

náplňami motorových vozidiel a splaškovými vodami,

j) vyhotovovať akýmikoľvek prostriedkami nápisy a zobrazenia a umiestňovať plagáty,

reklamy, inzeráty na plochy a objekty, mimo miest na to určených,

k) znečisťovať alebo umožňovať znečisťovanie verejného priestranstva výkalmi zvierat,

sypaním krmiva a prikrmovaním zvierat,

l) znečisťovať verejné priestranstvo vykonávaním osobnej telesnej potreby,

m) zakladať oheň mimo miest vyhradených na tento účel,

n) stanovať alebo prespávať

o) premiestňovať, znehodnocovať alebo poškodzovať zariadenia

p) vykonávať činnosti, pri ktorých v obťažujúcej miere vzniká a šíri sa zápach alebo

škodlivé plyny,

r) vykonávať činnosti, ktoré v obťažujúcej miere spôsobujú hluk a svetelné efekty (napr.

propagácia firiem, zariadení, výrobkov, nepovolené činnosti zábavnej pyrotechniky,

hlučná hudobná produkcia a pod.), pri ktorých dochádza k porušovaniu nočného

pokoja v čase od 22.00 h do 06.00 h,

s) zhŕňať pozametané nečistoty do vozovky, na verejnú zeleň, do kanalizačných vpustí

alebo tieto ponechávať zhrnuté na chodníkoch,

t) odstavovať autovraky,

4, Každý je povinný pri nakladaní a vykladaní tovaru a iného materiálu na verejnom

priestranstve zabezpečovať čistotu tohto priestranstva. Každé znečistenie musí byť bez

zbytočného odkladu na vlastné náklady odstránené.

5. Dočasné umiestnenie tovaru a iného materiálu na verejnom priestranstve, ktoré

povolila obec, nesmie ohrozovať zjazdnosť a schodnosť komunikácie, bezpečnosť,

zdravie a majetok občanov. Spôsobom uloženia alebo vplyvom poveternostných

podmienok sa nesmie znečisťovať okolie. Sypké materiály musia byť uložené tak, aby

nedochádzalo k znečisteniu okolia a verejnej kanalizácie.

6. Objemný odpad určený na zneškodnenie, ak nie je verejným oznamom určené inak, je

možné vyniesť len po pristavení veľkokapacitného kontajnera alebo vozidla na to

určeného. Po naplnení kontajnera musí zabezpečiť pôvodca odpadu alebo objednávateľ

veľkokapacitného kontajnera bez zbytočného odkladu jeho odvoz.

7. Užívať verejné priestranstvo na účely iného charakteru než na aké obvykle slúži, ide

o osobitné užívanie verejného priestranstva, možno len na základe povolenia obce.

8. Pre účely tohto nariadenia sa osobitným užívaním verejného priestranstva rozumie jeho

užívanie nad obvyklú mieru alebo iné, než obvyklé, a to najmä:

a) užívanie verejného priestranstva na uloženie odpadu, postavenie stavebného zariadenia

(napr. lešenie, ostatné stavebné zariadenie a pod.), pristavenie veľkokapacitného

kontajneru a pod.,

b) užívanie verejného priestranstva v zmysle osobitného nariadenia obce, ktorým

sa upravujú podmienky predaja výrobkov a poskytovania služieb na trhových miestach

v obci,

§ 6

Čistenie verejných priestranstiev

1. Neschodnosť chodníkov priľahlých k nehnuteľnostiam v zastavanom území obce

hraničiacich s cestou alebo miestnou komunikáciou, je povinný bezodkladne odstraňovať

vlastník, užívateľ, nájomca alebo správca tejto nehnuteľnosti, pokiaľ neschodnosť vznikla

znečistením, poľadovicou alebo snežením.

2. Vlastník, nájomca, užívateľ alebo správca je povinný čistiť chodník v úseku hraničiacom

s nehnuteľnosťou. V prípade samostatne stojacich nehnuteľností čistiť chodníky po obvode

nehnuteľnosti, a to aj v prípadoch, že chodníky sú od nehnuteľnosti oddelené pruhom

pozemku slúžiacemu iným, ako komunikačným účelom a prístupové chodníky vedúce od

nehnuteľnosti k obvodovým chodníkom alebo chodníkom pozdĺž vozovky. V prípade, že

takto vymedzené úseky chodníkov sú pre dve susediace nehnuteľnosti spoločné, povinnosť

čistiť spoločný úsek sa delí na polovicu.

3. Čistenie v letnom období sa vykonáva po celej šírke a dĺžke chodníka, pričom musí byť

vykonávané tak, aby boli chodci čo najmenej obťažovaní.

4. Zimnú údržbu verejných priestranstiev, zjazdnosť a schodnosť komunikácií III. a IV.

triedy zabezpečuje obec.

5. Vlastník, nájomca, užívateľ alebo správca je povinný v zimnom období zbavovať chodníky

snehu a poľadovice aj viackrát za deň, a to v šírke minimálne 1,5 m.4) Sneh sa zhŕňa na

okraj komunikácie do hromád.

6. Pri odstraňovaní a hromadení snehu je potrebné dbať na to, aby bol uvoľnený prechod

pre chodcov, plochy potrebné na odvoz komunálneho odpadu a pod.

7. Ak napadne sneh v noci alebo keď sa v noci vytvorí poľadovica, musia byť chodníky

očistené a v prípade poľadovice posypané do 06.00 h, z objektívnych dôvodov (pri spáde

veľkého množstva snehu alebo mrznúceho dažďa) priebežne, najneskôr do 6-tich hodín po

ukončení sneženia, resp. padania mrznúceho dažďa.

8. Po ukončení zimného obdobia sa posypový materiál nesmie ponechať na chodníku, ani

zhŕňať na okraj vozovky. Vlastník, nájomca, užívateľ alebo správca nehnuteľnosti je

povinný zabezpečiť ihneď jeho odvoz.

§ 7

Kontrola

Kontrolu dodržiavania tohto nariadenia vykonáva

- poriadková komisia obce

- poslanci obecného zastupiteľstva

- starosta obce.

§ 8

Sankcie

1. Fyzickej osobe, ktorá poruší toto nariadenie, sa dopustí priestupku podľa § 46,47ods. 1 písm. a) až d) zákona č. 372/1990 Zb. o priestupkoch v znení neskorších predpisov možno uložiť pokutu do výšky 100 €

2. Právnickej osobe alebo fyzickej osobe oprávnenej na podnikanie, ktorá poruší toto

Nariadenie a dopustí sa priestupku podľa § 46,47,48 zákona 372/1990 Zb. o priestupkoch,

môže starosta obce uložiť pokutu až do výšky 6 666 € .

§ 9

Účinnosť

Toto Všeobecne záväzné nariadenie schválilo Obecné zastupiteľstvo dňa 25.8.2014

uznesením č.14/2014.

Toto všeobecne záväzné nariadenie bolo vyvesené na úradnej tabuli 26.8.2014

Toto všeobecne záväzné nariadenie nadobúda účinnosť 10.9.2014

Emília Strihová

Starostka obce